/СЕЋАЊА 


Др Зоран ТОМИЋ" 


ПАВЛЕ НИКОЛИЋ (1928-2020) 


Светска, европска, регионална и српска научна, правничка и јавна 
сцена остале су 31. октобра 2020. године заувек без др Павла Николића, 
пензионисаног редовног професора уставног права на Правном факул- 
тету Универзитета у Београду, почасног председника Међународног 
удружења за уставно право (од 2004. године), Росѓога Нопогіѕ Саиѕа Уни- 
верзитета у Руану (од 1986), почасног професора Правног факултета у 
Боготи (од 1984) и дописног члана колумбијског Удружења за устав- 
но право. Професор Николић је једно време припадао и професорском 
кору Међународне академије за уставно право у Тунису, био је члан Ев- 
ропског института у Ници, Универзитетског колеџа у Аости, Института 
за политичке студије у Греноблу и Института за политичке студије у 
Бордоу, чиме се листа његових међународних функција не исцрпљује. 
Добитник је више домаћих и иностраних медаља и признања. 


Родио се 1928. године у Београду, дипломирао је на Правном факул- 
тету Универзитета у Београду и у тој институцији прешао бриљантан 
пут од научног стипендисте (1952) до редовног професора (1977), све 
до пензионисања 1993. године. На матичном факултету био је, по- 
ред другог – продекан (1975-1977), директор Института за правне и 
друштвене науке (1977-1979) и шеф Катедре за политичке науке, у два 
мандата. 


Професор Николић је био и активан и изван Факултета: запажени 
судија Уставног суда Србије (1980-1987), председник Југословенског 


Редовни професор, Правни факултет Универзитета у Београду, Србија, 
21отіс@іиѕ.рд.ас.гѕ. 

удружења за уставно право, члан Председништва Југословенског 
удружења за упоредно право, генерални секретар Удружења за поли- 
тичке науке Србије, главни и одговорни уредник часописа Архив за 
правне и друштвене науке. На националном плану, памтићемо га на- 
рочито у улози једног од оснивача и члана Савета ДЕПОС-а, послани- 
ка ДЕПОС-а у Савезној скупштини (1992-1996, у својству нестраначке 
личности) а и као члана Крунског савета од његовог оснивања. 


Проучавао је студиозно и вишестрано мноштво питања уставног 
права, повезаних с политичким наукама – посебно проблеме парламен- 
таризма, скупштинског и делегатског система, поделе власти, федера- 
лизма, децентрализације, контроле уставности и законитости, устав- 
ног судства у првом реду. Залагао се за уређење Србије у облику устав- 
не парламентарне монархије. Сачинио је и Нацрт Устава Краљевине 
Србије (2001). Набрајање његових књига (универзитетског уџбеника 
уставног права и различитих монографија) и краћих списа – превази- 
лази оквире и намену текуће белешке. Импозантан је списак његових 
објављених чланака не само на српском него и на страним језицима 
(њих више од 80), а одржао је и једанаест курсева (међу којима три на 
докторским студијама) и педесет предавања у осамнаест држава ши- 
ром света, на тридесет шест факултета - и то у следећим градовима: 
Атина, Варшава, Ротердам, Болоња, Фиренца, Гренобл, Бордо, Познањ, 
Краков, Лублин, Москва, Санкт Петербург, Багдад, Сиднеј, Торино, Рен- 
де, Тунис, Сен Илер ди Туве, Аоста, Берлин, Сапоро. Сиудад Мексико, 
Осака, Александрија, Алжир, Барцелона, Печуј, Париз, Авр, Фрибур, 
Рим, Женева, Богота, Пекинг, Тјенцин, Токио. 


Поводом 75 година његовог живота и 50 година научног рада, 2004. 
године, више од четрдесет посленика јавног права из земље и ино- 
странства (беху представљени: Јапан Индија, Тунис, Мађарска, Порту- 
гал, Белгија, Румунија, Италија, Француска, Русија, Аустралија, Грчка, 
Аустрија, Република Чешка, Шпанија, Аргентина, Словенија, Босна и 
Херцеговина – Република Српска) – приложило је своје текстове, њему 
у част, у зборнику Устав, Гех ѕирегіог (Београд 2004). 


Иначе, професор Павле Николић је био заљубљеник сопственог по- 
зива, поборник правде, привржен Факултету, врстан предавач и одани 
колега, и млађима и старијиима поуздан елитни саговорник и савето- 
давац, премда рита јасіе строг, увек на услузи (и) студентима. Духо- 
вит, често ироничан а добронамеран, прилагодљив и комуникативан, 
пријатељски и професионално настројен. Речју, лаф, господин са сти- 
лом. Његови ученици, бројни научни посленици, дипломирани правни- 
ци и студенти сећају се са симпатијама и поштовањем његовог оштрог 
и проницљивог погледа, често праћеног заводљивим осмехом еруди- 

те, ширине и суптилности његове мисли, љубазности и шарма, али и 
критичких тонова – његове елеганције врсног универзитетског мага у 
приступу и држању. Красио га је барокни језик, наслућивале су се запе- 
те и када је беседио, пажљиво уметнуте речи и реченице, пластичност 
анализа и закључака, минуциозност и у писаном и у усменом обраћању, 
особена сочност израза, шарм. Један од оних овдашњих угледних умова 
који је изгледа био цењенији у иностранству него у Србији, при чему 
и у нашој средини беше – и остаће – дакако, веома, веома уважаван. 
Укратко: један богат и плодан живот, разуђена и надасве вредна научна 
заоставштина. 


Што рече знаменити Лаза К. Лазаревић, на концу антологијске при- 
поветке Све ће то народ позлатити – „ово је мој прилог“. Нека је вечна 
слава и хвала непоновљивом професору Павлу Николићу. 


П.С. Испуњен сам мешавином туге и поноса што је пред сам крај 
живота професор Павле (уз подршку и сина Оливера) изразио вољу 
да потписник ових редова у име Куће - а не само као актуелни шеф 
Катедре за јавно право – понешто (про)говори о њему и његовом 
делу на факултетској комеморацији, приликом достојног академског 
опроштаја. Тај завет је недавно испуњен. 

